### Beslutningstema

Det skal besluttes, om der skal meddeles dispensation fra kravet om etablering af et beplantningsbælte langs Lokalplan nr. 107-650 vestlige afgrænsning mod det åbne land.

### Sagsfremstilling

Tønder Kommune er blevet bekendt med, at der ikke er etableret et skærmende beplantningsbælte mellem erhvervsområdet ved [adresse], [adresse] og det åbne land mod vest, som det er bestemt i Lokalplan nr. 107-650 for området.

Jf. lokalplanens § 7.3 skal der langs lokalplanområdets vestlige og nordlige afgrænsning etableres et skærmende beplantningsbælte med en bredde på 5 m. Ny bebyggelse må ikke tages i brug, før beplantningen er etableret.

Tønder Kommune har partshørt de pågældende grundejere, en trælast virksomhed og en vognmandsforretning indenfor lokalplanområdet, og har i den forbindelse modtaget ansøgning om dispensation fra kravet begrundet med, at virksomhederne har behov for at være synlige fra [adresse].

Det er forvaltningens vurdering, at krav om skærmbeplantning omkring erhvervsområder i det åbne land bør håndhæves for at minimere den visuelle påvirkning af landskabet. Det vurderes, at behovet for synlighed i landskabet må være begrænset for denne type virksomheder. Krav om skærmende beplantningsbælter mellem erhvervsområder og det åbne land er almindeligt forekommende bestemmelser i den type lokalplaner, og en dispensation kan dermed være uhensigtsmæssigt præcedensdannende. Konsekvensen kan i så fald blive, at virksomheder med større haller, maskiner og oplag fremover vil ligge synligt i det åbne land og skæmme landskabet som et af vore største aktiver.

### Lovgrundlag

Planloven

### Fagchefen for Teknik og Plan indstiller,

at der meddeles afslag til dispensation, som følges op af påbud om etablering af plantebæltet i overensstemmelse med lokalplanen.

### Beslutning

Indstillingen godkendt.